sensational-revelation-after-ex-student-leader-arrested-by-police-in-zoo-road-blast-connection- News18 Assam\n৯ জুনত বায়েকৰ বিয়া, আখৈ তোলা হাতখনত এতিয়া হেণ্ডকাফ\nআলফা স্বাধীনৰ টাৰ্গেট ৰাজ্যৰ মেধাৱী ছাত্ৰ-ছাত্ৰী! প্ৰাক্তন ছাত্ৰনেতা গ্ৰেপ্তাৰৰ পিছতে পোহৰলৈ আহিছে ভয়ংকৰ তথ্য\nUpdated:May 30, 2019, 12:31 PM IST\nUpdated: May 30, 2019, 12:31 PM IST\nগুঞ্জন কলিতা : আলফা স্বাধীনেৰে যোগাযোগ ৰাখি গ্ৰেপ্তাৰ হ'ল গুৱাহাটী বিশ্ববিদ্যালয় স্নাতকোত্তৰ ছাত্ৰ সন্থাৰ প্ৰাক্তন সভাপতি তথা বৰ্তমানৰ উদ্ভিদ বিজ্ঞানৰ গৱেষক ছাত্ৰ সঞ্জীৱ তালুকদাৰ। আলফা (স্বাঃ)ৰ মুখ্য সেনাধ্যক্ষ পৰেশ বৰুৱাৰ ট্ৰেপত পৰি আৰক্ষীৰ হাতত গ্ৰেপ্তাৰ হ'ল নেকি ছাত্ৰনেতা সঞ্জীৱ তালুকদাৰ? এই প্ৰশ্নই এতিয়া চৰ্চা লাভ কৰিছে সচেতন মহলত। মেধাৱী ছাত্ৰ সঞ্জীৱ তালুকদাৰৰ গ্ৰেপ্তাৰৰ পিছতে আলফা স্বাধীনে বহু শিক্ষাৰ্থীৰে যোগাযোগ অব্যাহত ৰাখিছে বুলি ইতিমধ্যে স্পষ্ট কৰিছে আৰক্ষী আয়ুক্ত দীপক কুমাৰে। আৰক্ষী আয়ুক্তগৰাকীয়ে কয় যে আলফা স্বাধীনে এয়া নতুন পৰিকল্পনা কৰিছে যে কেনেকৈ মেধাৱী ছাত্ৰ-ছাত্ৰীক ইনফ্লুৱেঞ্চ কৰি বিভিন্ন কামত লগাব পাৰে। অনুসন্ধানত এনে বহু তথ্য আৰক্ষীয়ে লাভ কৰিছে।\nবৰ্তমানলৈ প্ৰায় ৫-৬ বাৰ পৰেশ বৰুৱাৰে টেলিফোনত কথা পাতিছে মেধাৱী ছাত্ৰ সঞ্জীৱ তালুকদাৰে। টিভিৰ টক শ্ব'ত সঞ্জীৱৰ বক্তব্য শুনি ২০১৭ বৰ্ষত পৰেশ বৰুৱাই প্ৰথমটো ফোন কৰিছিল সঞ্জীৱক। প্ৰাপ্ত তথ্য অনুসৰি, পৰেশ বৰুৱা-সঞ্জীৱ তালুকদাৰৰ কথা-বাৰ্তাত স্থান পাইছিল অসমৰ জলন্ত সমস্যাসমূহে। পৰেশ বৰুৱাৰ কথা শুনি কেইবাজনো দৰিদ্ৰ মেধাৱী ছাত্ৰ-ছাত্ৰীক টিউচনো কৰিছিল সঞ্জীৱে। কিন্তু বিজয় অসমক সঞ্জীৱ তালুকদাৰে কেনেকৈ লগ পালে সেই কথা শুনিলেই স্পষ্ট হ'ব মেধাৱী ছাত্ৰক লৈ পৰেশ বৰুৱাই কৰা অভিসন্ধিৰ বিষয়ে।\nপৰেশ বৰুৱাৰ কথা শুনাৰ ভুল কৰি সহায়ৰ উদ্দেশ্যে ২৭ এপ্ৰিলত গুৱাহাটীত পৰীক্ষা দিবলৈ অহা এজন যুৱকক সাক্ষাৎ কৰিছিল সঞ্জীৱে। পৰীক্ষা কেন্দ্ৰ চাম বুলি যুৱকজনে সঞ্জীৱৰ বাইকত উঠি গণেশগুৰি উৰণীয়া সেঁতুৰ তলৰ পৰা জু-ৰোড হৈ গৈছিল জালুকবাৰীলৈ। বাৰে বাৰে সোধাৰ পিছতো যুৱকজনে সঞ্জীৱক কোৱা নাছিল পৰীক্ষা আৰু পৰীক্ষা কেন্দ্ৰটোৰ নাম। সন্দেহ ওপজাত যুৱকজনৰ সংগ ত্যাগ কৰি যুৱকজনক ১ মে' মোবাইলত ব্লক কৰিছিল সঞ্জীৱে। ১৫ মে'ৰ জু-ৰোডৰ বিস্ফোৰণৰ পিছতে পোহৰলৈ আহিল যে সঞ্জীৱৰ বাইকত উঠা সেই অচিনাকী যুৱকজনেই আছিল বিজয় অসম।\nপৰেশ বৰুৱাৰ কথা শুনিয়ে অচিনাকীক সহায় কৰিবলৈ গৈ এতিয়া ৰঙাঘৰৰ আলহী হ'ল এইজন মেধাৱী ছাত্ৰনেতা। ঘৰখনতো নিমাওমাও পৰিৱেশ। ৯ জুনত বায়েকৰ বিয়া, আখৈ তোলা হাতখনত এতিয়া হাতকেৰেয়া।
